सचमुच सोचनेवाली बात है भाषा में गुलगुले क्‍यों तले जायें? मेरे चिंतन में यह पूंजीवादी पतनोन्‍मुखता के लक्षण हैं? ज़रूरत से ज़्यादा फ़्रेंच फ़ि‍ल्‍में देख रखी हैं मैंने? और हिंदी फ़ि‍ल्‍मों की भंड़ैती से ठीक-ठीक सबक ले नहीं सका? या ये हमारी फटही चिंतन के टुटही वितान हैं, कि बाबू बुद्धदेव की तरह टाटा से अलग वैकल्पिक विकास का कोई रास्‍ता हमारे दिमाग़ में बनने-बुनने नहीं देता? दक्खिनपंथियों की तो रहने ही दें, वामभाई भी घबराये यही उच्‍चारते हैं कि नियो-लिबरल इकॉनमी ही इतिहास का अंत नहीं? मिस्र के अर्थशास्‍त्री समीर अमीन की तरह कोई ताल ठोंककर दोटूक बात कहां करता है, सामान्‍यजन के आगे बेमतलब की ठेलता है, असल काम की बात कॉरपोरेट कमरों के भीतर ही करता है, और पार्टीकमान के अख़बारों में जो करता है वह हमारी हिंदी की तरह गुलगुले की मिठायी होती हैं.